Léh

Léh község az Észak-Magyarországi régióban, Borsod-Abaúj-Zemplén vármegyében, a Szikszói járásban.

Fekvése 
Az Északi-középhegységben, a Cserehát keleti részén, a Vasonca-patak völgyében fekszik, a megyeszékhely Miskolctól közúton kb. 30 kilométerre, északkeletre.

A közvetlenül határos települések: észak felől Rásonysápberencs, északkelet felől Ináncs, kelet felől Csobád, délkelet felől Kiskinizs, dél felől Kázsmárk, délnyugat felől Homrogd, északnyugat felől pedig Monaj.

Megközelítése 
Csak közúton érhető el, a 3-as főútról, Szikszó, majd Aszaló után mintegy 4 kilométerrel balra (észak felé) letérve, a 2624-es úton.

A közúti közösségi közlekedés szolgáltatója e településen is a Volánbusz.

Vasútvonal nem érinti, a legközelebbi vasúti csatlakozási lehetőséget a  halmaji állomása kínálja, mintegy 6 kilométerre délre.

Története 
1281-ben említik először Léh nevét, de ekkor még nem a településre, csak a helyre utalnak terra Loh néven. 1326-ban nemesi birtokként említik.

1553-ban az egri vár hőse, Bornemissza Gergely kapta meg a települést több másikkal együtt. 1638-ban a törökök elfoglalták a falut.

1713-ban kis fatemplomot építettek a lakosok. Sokáig paplak sem volt, a katolikus pap szegényes körülményeit a másféle vallásúak gúnyolták, ekkor terjedt el a közmondás: „Léhen, ahol a pap meghalt éhen.” 1823–1826-ban új templom épült.

A világháborúkban a község 17 lakója esett el.

2002-ben hatalmas árvíz pusztított.

Közélete

Polgármesterei 
 1990–1994: Csongrádi Antal (független)
 1994–1998: Csongrádi Antal (független)
 1998–2002: Csongrádi Antal (független)
 2002–2006: Csongrádi Antal (független)
 2006–2010: Szemán Károly (független)
 2010–2014: Szemán Károly (független)
 2014–2019: Szemán Károly (független)
 2019-től: Szemán Károly (független)

Népesség 
A település népességének változása:

2001-ben a település lakosságának 85%-a magyar, 15%-a cigány nemzetiségűnek vallotta magát.

A 2011-es népszámlálás során a lakosok 95,6%-a magyarnak, 23,2% cigánynak, 0,2% németnek mondta magát (4,4% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 54,5%, református 10,3%, görögkatolikus 14,4%, evangélikus 0,5%, felekezeten kívüli 6,1% (13,9% nem válaszolt).

Gazdaság 
A településen kisboltok látják el a lakosságot élelmiszerrel és vegyes iparcikkekkel.

Léhen a legnagyobb foglalkoztató egy mezőgazdasági rt., amely gyümölcstermesztéssel foglalkozik, illetve maga az önkormányzat.

Vallás 
A 2001-es népszámlálás adatai alapján a lakosság kb. 60,5%-a római katolikus, 22,5%-a görögkatolikus, 14,5%-a református és kb. 0,5%-a evangélikus vallású. Nem tartozik semmilyen egyházhoz vagy felekezethez, illetve nem válaszolt kb. 2%.

Római katolikus egyház: az Egri főegyházmegye (érsekség) Abaúj-Zempléni Főesperességének Szikszó-Encsi Esperesi Kerületéhez tartozik, mint önálló plébánia. Filiaként hozzátartozik Kázsmárk és Rásonysápberencs. Plébániatemplomának titulusa (1950 óta): Jézus Szent Szíve.

Görögkatolikus egyház: a Miskolci Apostoli Exarchátus (kormányzóság) Csereháti Esperesi Kerületéhez tartozik. Nem rendelkezik önálló parókiával, Csobádhoz tartozik, mint filia.

Református egyház: a Tiszáninneni Református Egyházkerület (püspökség) Abaúji Református Egyházmegyéjéhez (esperesség) tartozik. Nem önálló anyaegyházközség.

Evangélikus egyház: az Északi Evangélikus Egyházkerület (püspökség) Borsod-Hevesi Egyházmegyéjében (esperesség) lévő Fancsal-Hernádvécsei Evangélikus Egyházközséghez tartozik, mint szórvány.

Látnivalók 
 Hegyi-kastély: 1911-ben épült, eklektikus stílusban.
 Római katolikus (Jézus Szent Szíve-) templom: 1823-1826 között épült, klasszicista stílusban.
 II. világháborús emlékmű.

Környező települések 
Detek (5 km), Kázsmárk (kb. 2 km), Rásonysápberencs (2 km); a legközelebbi város: Szikszó (kb. 15 km).

Jegyzetek

További információk 
 Léh honlapja
 Léh térképe 

Borsod-Abaúj-Zemplén megye települései
Abaúj-Torna vármegye települései